KIRJALLINEN KYSYMYS E-1847/01

esittäjä(t): Francesco Turchi (UEN) komissiolle

(26. kesäkuuta 2001)

Aihe: Trambus-yhtiön järjestämä tarjouskilpailu

Trambus-yhtiö (entinen ATAC) on järjestänyt tarjouskilpailun muun muassa varikkojen ja vaunujen siivouksesta lokakuusta 2001 joulukuuhun 2003 kestäväksi kaudeksi. Tarjouskilpailumenettely perustuu 53 375 000 000 Italian liiran viitesummaan, joka vastaa 25 500 000 000 liiraa vuodessa. Sopimus myönnetään edullisimman hinnan tarjoavalle, ja edullisin hinta lasketaan antamalla halvimmalle hinnalle 55 pistettä ja hankkeelle 45 pistettä (joista 28 myönnetään tarjottujen työtuntien mukaan). Kyseistä tarjouskilpailua on jo viiden vuoden ajan hallinnoinut yhtiö, joka työllistää noin 750 työntekijää tarvittavia 950 000 työtuntia varten. Tältä pohjalta tuntipalkka, jonka mukaan viitesumma lasketaan, on 26 842 liiraa, eli alan viidenteen tasoon kuuluvasta päivätyöntekijästä aiheutuvat kulut. Tällä hetkellä palkkalistoilla olevista tarvittavista työntekijöistä suurin osa kuuluu neljänteen ja kolmanteen tasoon. Työ teetetään yötyönä (jolloin kulut kasvavat 30 prosenttia) sekä myös juhlapäivinä (jolloin kulut kasvavat 50 prosenttia). Huomattavia investointeja tarvitaan välttämättä koneistoon, työturvallisuuteen, kulutushyödykkeisiin, yleisiin kuluihin jne. Kyseinen sopimus, joka hyväksyttiin 25. toukokuuta 2001 ja joka tehtiin kilpailukutsun jälkeen, kasvattaa edelleen työvoimakuluja. Tarjouskilpailuun liittyvissä asiakirjoissa ei määrätä hintoja koko sopimussuhteen keston ajaksi, joka voi olla jopa viisi vuotta.

Voisiko komissio ilmoittaa,

1. onko yllä mainittu tarjouskilpailu yhdenmukainen kyseistä alaa koskevien voimassa olevien yhteisön normien kanssa, ottaen varsinkin huomioon, että virheellisesti laskettu viitesumma saattaisi rohkaista epärehellisiä yrittäjiä käyttämään laitonta työvoimaa tai kiertämään veroja ja sosiaalimaksuja, ja ottaen huomioon myös, että työllisyystilanne saattaa heikentyä, jos sopimukseen ei sisällytetä vaatimusta yrityksen koko nykyisen henkilökunnan ottamisesta mukaan, kuten Italian kansallisessa työsopimuksessa taataan kyseiseen tasoon kuuluville työntekijöille;

2. mihin toimiin se aikoo ryhtyä tässä asiassa?

Frederik Bolkesteinin komission puolesta antama vastaus

(17. syyskuuta 2001)

1. Viitaten arvoisan parlamentin jäsenen tekemään kysymykseen komissio haluaa palauttaa mieliin, että yhteisön nykyisen lainsäädännön julkisia hankintoja koskevissa direktiiveissä ei säädetä hankintaviranomaisille lankeavista velvollisuuksista koskien hankintojen pohjahinnan vahvistamista.

2. Joka tapauksessa se tosiasia, että luovutus seuraa kilpailumenettelyä, ei aiheuta erityisiä ongelmia työntekijöiden oikeuksien turvaamista yrityksen tai liikkeen taikka yritys- tai liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä 12 päivänä maaliskuuta 2001 annetun neuvoston direktiivin 2001/23/EY(1) soveltamisessa. Lisäksi tämä direktiivi ja julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annettu neuvoston direktiivi 92/50/ETY(2) eivät ole tavoitteidensa vuoksi keskenään yhteensopimattomia kuten asiassa Oy Liikenne(3) äskettäin annetussa tuomioss vahvistetaan. Asianomaisten työntekijöiden oikeudet on turvattava, jos asiassa ilmenee seikkoja, joiden perusteella on kyse yrityksen luovutuksesta direktiivissä 2001/23/EY tarkoitetulla tavalla.

Ottaen huomioon, että mainitun direktiivin sisältö on saatettu osaksi Italian lainsäädäntöä parlamentin jäsenen esiin nostamien seikkojen osalta, kuuluu tästä asiasta mahdollisesti koituvien riita-asioiden ratkaiseminen kansalliselle tuomioistuimelle.

(1) EYVL L 82, 22.3.2001.

(2) EYVL L 209, 24.7.1992.

(3) Tuomio 25.1.2001, asia C-172/99, erityisesti 21/22 kohta.